**Ομιλία Γ. Σταθόπουλου στην ορκωμοσία του Δημοτικού Συμβουλίου**

Σεβασμιότατε Λαοδικείας κ.κ. Θεοδώρητε, σεβαστοί πατέρες, κ. Υπουργέ, κ. Περιφερειάρχα, κ. βουλευτές, κ. Δήμαρχοι, κ. Γενικέ της Αποκεντρωμένης,

Αγαπητές και αγαπητοί μας όλοι,

Η ψήφος των πολιτών μας οδήγησε, σε μνημονιακές συνθήκες, στη θέση της Δημοτικής αρχής την πενταετία 2014-2019 με αποτέλεσμα να αφήσουμε ισχυρό αποτύπωμα έργων, στη βάση του Στρατηγικού μας Σχεδίου, όπως η ολοκλήρωση αυτού του Σχολείου και αυτού του θαυμάσιου αμφιθέατρου, η πεζοδρόμηση της Κεντρικής Πλατείας, έργο πρωτοποριακό για την πόλη μας, η αγορά του Ιόλα, η δημοπράτηση του Δημαρχείου και πολλά-πολλά άλλα.

Η εξουσία του Δήμου δεν ήταν για εμάς και δεν επιτρέπεται να είναι λάφυρο για τον νικητή.

Ήταν και είναι καθημερινός αγώνας στην υπηρεσία του λαού της πόλης μας με σεμνότητα, χωρίς έπαρση και με αφοσίωση στην προσπάθεια επίλυσης μικρών καθημερινών αλλά και μεγάλων προβλημάτων.

Πρέπει ταυτόχρονα να επιδιώξουμε όλοι να αποκαταστήσουμε την εμπιστοσύνη ανάμεσα στη Δημοτική αρχή και τους Δημότες.

Εμείς όλες/οι ως Ανεξάρτητη Δημοτική Κίνηση θα πορευθούμε με μόνο αντίπαλο τα προβλήματα της πόλης και θα συνεχίσουμε τον αγώνα μας (χωρίς τοξικότητα και πονηριές) για την Αγία Παρασκευή του αύριο στη βάση του προγράμματος μας όπως κάναμε όλα τα χρόνια της δημόσιας παρουσίας μας που αισίως έγιναν, φέτος, εικοσιπέντε!

Θα συνεχίσουμε να αποτελούμε την Ανεξάρτητη Συμπεριληπτική Κίνηση που δεν θα έχει αναφορά σε κόμμα.

Θα συνεχίσουμε να επεξεργαζόμαστε θέσεις και λύσεις για να συμβάλουμε στην βελτίωση της ποιότητας ζωής των συνδημοτών μας.

Θα ελέγχουμε τη νέα Δημοτική αρχή και, εφ’ όσον υπάρξουν, θα αναδεικνύουμε λάθη και παραλείψεις.

Θα συνεχίσουμε να παλεύουμε για να κάνουμε την Αγία Παρασκευή μια Ανθρωποκεντρική Πόλη.

Πολλές και πολλοί από τη νέα Δημοτική αρχή με επικεφαλής τον εκλεγέντα Δήμαρχο Γιάννη Μυλωνάκη, στον οποίο δώσαμε τα συγχαρητήρια μας από την πρώτη στιγμή, έχουν εμπειρία πολλών ετών στα Δημοτικά πράγματα.

Ξεχνώντας, αλλά όχι σβήνοντας, μελανά σημεία των τελευταίων εκλογών ευχόμαστε καλή επιτυχία στο έργο τους που υπό συγκεκριμένες προϋποθέσεις μπορεί να είναι έργο πολλών.

Το απολύτως άδικο εκλογικό σύστημα δίνει στην παράταξη μας, που εκπροσωπεί το 25% σχεδόν των ψήφων, το 10% των εδρών.

Παρά τούτο εμείς θα είμαστε παρούσες και παρόντες στους αγώνες της πόλης μέσα και έξω από το Δημοτικό Συμβούλιο.

Σας ευχαριστώ πολύ.

Καλή νέα χρόνια. Ευχές πολλές για την πρόοδο του τόπου μας και όλης της κοινωνίας.

Καλή συνέχεια σε όλους.